ToekomsVenster: Kom ons gesels oor die gelykenis van die saaier | Maroela Media
Die gelykenis van die saaier is bekend. Dit is 'n aangrypende en realistiese weergawe van wat word met die saad wat so ruimhartig gesaai word. Daar is 'n paar inleidende opmerkings wat ek wil maak.
Daar is drie partye by die saak betrokke, die saaier, die saad en die grond. Toegegee, daar is sprake van die duiwel, onkruid, die son en ander sake. Wanneer die saad in hierdie gedeelte egter gesaai word, word dit ewekansig gesaai sonder dat die saaier 'n onderskeid tref van waar die saad land en die prognose wat daarmee mag verband hou. Hy saai doodgewoon sonder om te diskrimineer.
Uiteraard gaan dit oor wat met die Evangelie gebeur wanneer dit gepredik word en die waarheid dat 'n beskeie persentasie van die mense wat die Woord hoor tot wasdom, volwassenheid kom en beantwoord aan hul skeppings doel naamlik om die Koninkryk van God te laat kom, beantwoord.
Terug by die saaier, die saad en die grond.
Jy sal met my saamstem dat daar nie skort met die saaier nie. Hy saai oorvloedig, hy saai met verwagting, hy saai sonder om vooraf te besluit dat die opbrengs nie mag wees wat hy gehoop het dit sal wees nie. Hy saai doodgewoon. Hy is 'n goeie saaier vir wie ons agting en respek het. As ons dan die vraag vra waarom van die saad verlore gaan sodat daar nie vrug is nie kan ons dit nie voor die deur van die saaier lê nie. Sy integriteit staan vas.
Kom ons oorweeg die saad. Die inligting wat ons beskikbaar het gee geen aanduiding dat dit skort met die gehalte van die saad nie. Goeie, edele en bewese saad wat deur 'n goeie saaier gesaai word. Tog stel die oes teleur. Die verwagting sou tog wees dat die saad oral waar dit gesaai is en word 'n optimale oes lewer. Interessant dat daar sprake is van dertig, sestig en honderdvoudig. Nie alle saad het dieselfde opbrengs gelewer nie maar die saak dat die opbrengs verskil word nie in behandeling geneem nie. Die saad en die gehalte daarvan is nie ter sprake nie, maar 'n onbevredigende opbrengs is wel, want net een van die vier akkers waarin gesaai word lewer hoegenaamd 'n oes.
Waar lê die probleem? Duidelik tog met die terrein waar die saad beland het. Dié terrein is nie in staat om die saad se potensiaal te ontsluit en tot sy reg te laat kom nie.